การยดเวนภาษีแก่สมาชิกกองทุนสำรองเลี้ยงชีพ กรณีคงเงินและรับเงินเป็นงวด (ตอนจบ)
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
21 ส.ค. 2554

....สำนักงานคณะกรรมการกำกับหลักทรัพย์และตลาดหลักทรัพย์
พบกันอีกครั้งสำหรับประเด็นเกี่ยวกับภาษี ยังจำกันได้หรือไม่คะว่าครั้งที่แล้วเราพูดกันถึงความแตกต่างของประกาศอธิบดีกรมสรรพากรฉบับที่ออกใหม่กับฉบับที่แล้ว และอธิบายข้อความที่เขียนว่า “เกษียณอายุตามข้อบังคับกองทุนสำรองเลี้ยงชีพ” ที่ยังคงเจตนาคงเดิม คือเกษียณอายุตามข้อบังคับการทำงานหรือตามที่นายจ้างกำหนด วันนี้จะขออธิบายเพิ่มเติมในประเด็นอื่นดังนี้ค่ะ
lหลังจากเกษียณอายุหรือคงเงินไว้จนครบกำหนดเวลาเกษียณอายุตามหลักเกณฑ์ 
เงื่อนไขที่ประกาศอธิบดีฯ กำหนด เงินต่างๆ ที่มีสิทธิได้รับจากกองทุนรวมทั้งผลประโยชน์ที่ได้รับในระหว่างที่คงเงินหรือรับเงินเป็นงวด ก็ได้รับยกเว้นภาษีด้วย
lหลักเกณฑ์ที่จะได้รับยกเว้นภาษีไม่ว่าด้วยเหตุเกษียณอายุหรือคงเงินไว้ในกองทุนจนครบกำหนดเวลาเกษียณอายุ อยู่บนหลักเดียวกันที่เราต้องจำให้ขึ้นใจ คือ 1) เกษียณอายุตามข้อบังคับกองทุน 2) มีอายุไม่ต่ำกว่า 55 ปี และ 3) เป็นสมาชิกกองทุนไม่น้อยกว่า 5 ปี ต่อเนื่องกัน 
lต้องมีอายุไม่ต่ำกว่า 55 ปี บริบูรณ์ 
หลักเกณฑ์เรื่องอายุนี้ไม่แตกต่างจากประกาศอธิบดีฯ ฉบับที่แล้ว กล่าวคือสมาชิกต้องมีอายุตัวไม่ต่ำกว่า 55 ปี ในเวลาที่รับเงินจากกองทุน มีคำถามว่าหากสมาชิกเกษียณอายุการทำงานที่อายุ 50 ปี เข้าเงื่อนไขตามข้อ 1) ข้างต้นในเรื่องเกษียณอายุแล้ว จะได้รับยกเว้นภาษีหรือไม่ คำตอบคือ ไม่ได้ เพราะไม่เข้าเงื่อนไขในเรื่องอายุตัวค่ะ ดังนั้น ในกรณีนี้หากสมาชิกต้องการได้รับสิทธิประโยชน์ทางภาษีก็ต้องคงเงินไว้ในกองทุนต่ออีก 5 ปี เพื่อให้มีอายุครบ 55 ปีค่ะ 
lต้องเป็นสมาชิกกองทุนสำรองเลี้ยงชีพมาไม่น้อยกว่า 5 ปีต่อเนื่องกัน
หลักเกณฑ์ในข้อนี้มีเพิ่มคำว่า “ต่อเนื่องกัน” เข้ามาเพื่อให้เห็นว่าความมีสมาชิกภาพในกองทุนต้องต่อเนื่อง จะขาดหายไปปีใดปีหนึ่งไม่ได้ เช่น เป็นสมาชิกกองทุน 4 ปี ลาออกจากกองทุนแล้วสมัครเป็นสมาชิกใหม่ หรือลาออกจากงานพร้อมออกจากกองทุน ใช้เวลาหางานใหม่ 1 ปี หลังจากทำงานที่ใหม่สมัครเป็นสมาชิกกองทุนของนายจ้างใหม่ กรณีนี้ถือว่าความเป็นสมาชิกภาพไม่ต่อเนื่อง เพราะขาดหายไปจากการที่สิ้นสมาชิกภาพเพราะออกจากกองทุนไปแล้ว อาจมีคำถามว่า ในช่วงที่ออกจากงานต้องใช้เวลาระยะหนึ่งกว่าจะหางานใหม่ได้ หรือได้งานใหม่แล้วแต่ต้องรอให้บรรจุเป็นพนักงานก่อน กรณีนี้สมาชิกต้องคงเงินไว้ในกองทุนของนายจ้างเดิมไปก่อนค่ะ เนื่องจากกฎหมายกองทุนสำรองเลี้ยงชีพอนุญาตให้สมาชิกคงเงินไว้ในกองทุนได้ตามระยะเวลาที่ข้อบังคับกองทุนกำหนดแต่ต้องไม่น้อยกว่า 90 วัน แต่ถ้าข้อบังคับกองทุนไม่กำหนดระยะเวลาคงเงินไว้ ถือว่าสมาชิกสามารถคงเงินไว้ในกองทุนได้จนกว่าจะแสดงเจตนาขอรับเงิน (หมายถึงไม่มีระยะเวลากำหนดค่ะ) ส่วนเหตุผลว่าเพราะเหตุใดประกาศอธิบดีฯ ฉบับนี้จึงกำหนดหลักเกณฑ์ความเป็นสมาชิกภาพโดยมีคำว่า “ต่อเนื่องกัน” ไว้ เหตุผลเพราะกฎกระทรวงได้เพิ่มการยกเว้นภาษีกรณีที่สมาชิกคงเงินไว้ในกองทุนจนครบกำหนดเวลาเกษียณอายุให้แล้ว และการคงเงินตามกฎหมายกองทุนสำรองเลี้ยงชีพก็ยังคงความเป็นสมาชิกอยู่ ดังนั้น เพื่อให้ได้สิทธิประโยชน์ทางภาษี สมาชิกก็ควรคงเงินไว้ในกองทุนเพื่อให้สมาชิกภาพมีความต่อเนื่อง ตามตัวอย่างข้างต้น เป็นสมาชิกกองทุนแล้ว 4 ปี ลาออกจากงานแต่ยังคงเงินไว้ในกองทุน 1 ปี หลังจากนั้นได้งานใหม่โอนเงินไปยังกองทุนนายจ้างใหม่ กรณีนี้ถือว่า สมาชิกภาพต่อเนื่อง 5 ปี เพราะรวมความเป็นสมาชิกในระหว่างที่คงเงิน 1 ปีด้วยค่ะ มีคำถามว่า ทำงานจนเกษียณอายุ 60 ปี แต่เพิ่งสมัครเป็นสมาชิกกองทุนตอนอายุ 56 ปี ทำให้เป็นอายุสมาชิกกองทุนแค่ 4 ปี จะได้รับยกเว้นภาษีหรือไม่ คำตอบคือ ไม่ได้เพราะถึงแม้จะเข้าเกณฑ์เกษียณอายุและมีอายุตัวครบ 55 ปีแล้ว แต่ไม่เข้าเกณฑ์เรื่องสมาชิกภาพ 5 ปี ดังนั้นสมาชิกรายนี้จึงต้องคงเงินไว้ในกองทุนอีก 1 ปี เพื่อให้สมาชิกภาพครบ 5 ปีค่ะ
อย่างที่เรียนให้ทราบตั้งแต่ฉบับที่แล้วค่ะว่า กฎกระทรวงฉบับนี้ส่งเสริมให้สมาชิกออมเงินไว้ในกองทุนระยะยาวโดยมีวิธีที่เข้ามาช่วยคือการคงเงินไว้ในกองทุน แต่เนื่องจากกฎหมายกองทุนสำรองเลี้ยงชีพเปิดให้ข้อบังคับกองทุนกำหนดระยะเวลาคงเงินได้ ดังนั้น กองทุนใดที่เปิดให้สมาชิกคงเงินไว้ในกองทุนได้ในช่วงระยะเวลาสั้น สมาชิกก็ควรร้องขอกรรมการกองทุนเพื่อให้แก้ไขข้อบังคับให้เปิดให้สมาชิกคงเงินได้ในระยะยาว หรือจนกว่าจะครบกำหนดเกษียณอายุเพื่อให้เป็นประโยชน์ต่อสมาชิกกองทุนสอดคล้องกับเจตนาของกฎกระทรวงยกเว้นภาษีฉบับนี้ค่ะ 
สรรหามาเล่าได้อธิบายหลักการของกฎกระทรวงและประกาศอธิบดีฯ ฉบับนี้เท่านั้น หากท่านใดมีคำถามที่ต้องตีความกฎหมายหรือต้องพิจารณาข้อเท็จจริงเป็นรายกรณี ขอให้ปรึกษากรมสรรพากรโดยตรง แล้วอย่าลืมอ่านคอลัมน์ FAQ และบทความน่าอ่าน ใน www.thaipvd.com เพื่อจะได้รับคำตอบต่างๆ เกี่ยวกับกองทุนสำรองเลี้ยงชีพนะคะ สวัสดีค่ะ